Corkeko udaletxea

Corkeko udaletxea, ingelesez: City Hall, Cork eta irlanderaz: Halla na Cathrach, Corcaigh, Irlandako Errepublikako hego-mendebaldeko Cork hiriko udaletxea eta udalaren egoitza da. Lee ibaiaren hegoaldeko bazterrean dago. Aurreko udaletxea zaharra 1843an eraikia izan zen baina 1920ko abenduaren 11n, Irlandaren Independentziako Gerran zehar, Black and Tans britainiar paramilitarrek erre zuten. 1920ko hamarkadaren amaieratik udal ordezkariek udaletxe berria eraikitzeko asmoa zuten. Alfred Edwin Jones eta Stephen Kelly arkitektoen diseinuak lehiaketa irabazi eta 1932an eraikitzen hasi zen. 1936ko irailaren 8an Éamon de Valerak inauguratu zuen.